La Gala de l'Esport 2019 tindrà lloc el 28 de febrer i anirà complementada amb activitats prèvies
14 de febrer 2019

![](/media/yr2hyyzb/081_c_gala-deportes.jpg)  
  

La delegació d'Esports de l'Ajuntament de Sagunt ha presentat este matí en roda de premsa la Gala de l'Esport 2019. Dijous que ve 28 de febrer, a les 19.00 hores, el Centre Cultural Mario Monreal acollirà este esdeveniment esportiu, a més des de les 17.30 hores es podrà gaudir d'activitats al carrer Roma com a novetat d'enguany i durant els dies previs la gala estarà complementada per una sèrie d'activitats.

La Gala de l'Esport estarà dividida en dues parts, la primera estarà dedicada al reconeixement de clubs o entitats que celebren el seu aniversari, i la segona al lliurament de guardons a esportistes o clubs pels mèrits aconseguits. L'acte estarà amenitzat per la companyia de teatre Camí de Nora i estarà basat en un espectacle nou i participatiu sobre els valors de l'esport, d'equip i l'esforç. Com a activitats complementàries a la gala, de 17.30 a 18.30 hores, es tallarà al trànsit el carrer Roma i es realitzarà hoquei, patinatge, exhibicions, reptes i pump, que combina l'activitat física amb música.

El regidor d'Esports, Miguel Chover, respecte a les diferents activitats que se celebraran entorn a la gala d'enguany, ha assegurat que el dia 23 tindrà lloc el tradicional partit de futbol sala de polítics i periodistes, que s'amplia al personal de la casa, i que acabarà amb una paella. El regidor també ha destacat l'acord “**amb el departament de Salut de Sagunt per a fer tractaments esportius d'activitat física per a persones amb determinades patologies, que en alguns casos són cròniques. Amb tots eixos col·lectius es realitzarà la xarrada 'Som Esport, som vida' el dia 25 a les 19.30 hores en el Casal Jove, en la qual podrem rebre les seues opinions del que estan fent i participaran també responsables del departament de Salut**”. Este acord s'està duent a terme amb els centres de salut 1 i 2 del Port de Sagunt i amb el centre de salut de Sagunt. D'altra banda, el 26 de febrer en el Casal Jove, a les 19 hores, es projectarà la pel·lícula _Unidos por un sueño_.

Els reconeixements per trajectòria esportiva que s'atorgaran seran tres. El primer per al Club Escacs Morvedre, que celebra el seu 25 aniversari com a club esportiu que fomenta l'esport i l'activitat física en la nostra localitat. Per complir 75 anys, se'l reconeixerà la seua trajectòria esportiva al Club Baloncesto Puerto Sagunto. I finalment, per celebrar el seu centenari, al Club Deportivo Acero.

El guardó al ‘Mèrit esportiu de la comarca’ serà per a Antonio Mateu Lahoz, per la seua excel·lent trajectòria en l'arbitratge de primer nivell nacional i internacional. Per al guardó d'Esportista novell, el jurat ha decidit que fóra compartit perquè tots dos esportistes el mereixien: Iván Caballero, campió d'Espanya de Tennis de Taula per equips i Guillem Martínez, subcampió mundial de Pesca a canya amb la selecció espanyola.

El guardó al ‘Mèrit esportiu amb diversitat funcional’, premi creat l'any passat, s'atorgarà al Club Deportivo Acero per la formació i consolidació del seu equip de futbol adaptat, fent possible la pràctica de l'esport sense barreres. El guardó a la ‘Promoció de valors a través de l'esport’, serà per a IES Clot del Moro per la 15a edició del ‘Cros al Clot contra la violència de gènere i amb les dones refugiades’. El guardó al ‘Foment de la visibilitat de l'esport femení’ serà per a la Setmana Ciclista Valenciana, com a reconeixement a la seua labor i esforç en la promoció de l'esport d'alt nivell, organitzant la carrera ciclista per etapes femenina d'elit més important del panorama nacional, que tindrà a Sagunt com a meta de l'última etapa diumenge que ve 24 de febrer.

El guardó al ‘Millor esportista masculí’ serà per a Fran Gámez López, per la seua trajectòria en el futbol i la seua destacable carrera consolidant-se en la 2a divisió nacional. El guardó a ‘Millor esportista femenina’ serà per a Claudia Guzmán, campiona d'Espanya per autonomies, amb or en la modalitat de maces i bronze en la de cércol. I, finalment, el guardó a ‘Millor entitat esportiva local’ s'atorgarà al Club Balonmano Morvedre, pel seu ascens a la màxima categoria de l'handbol femení.

El regidor ha volgut agrair “**a la comissió tot l'esforç que ha fet per a destacar a estes persones i col·lectius i per l'esforç que s'està fent perquè la XVIII Gala de l'Esport siga una altra vegada una festa de l'esport de Sagunt. Estic convençut que això anirà a més, enguany ja ampliem activitats i l'any que ve segur que més. I podrem fer encara més visible si cap el nostre esport”**. Chover ha assegurat que Sagunt “**és un referent, sens dubte, i això es demostra amb els esdeveniments esportius que ens demanden fer ací i la magnitud d'eixos esdeveniments. En definitiva, Sagunt s'ha convertit en un referent no solament a nivell autonòmic, també nacional. El que cal fer és treballar més, si cap, en esta línia per a consolidar tot això**”.

A la roda de premsa també ha assistit una representació de la comissió organitzadora que es va convertir en jurat després de reunir-se el 13 de desembre per a valorar totes les aportacions. El guardó que reben els homenatjats està realitzat per la ceramista Amparo Ripollés de la Tira de Dones i simbolitza “el córrer, el superar, en tot tipus d'esport”, segons han explicat en roda de premsa.

*   [](http://www.facebook.com/sharer.php?u=https://aytosagunto.es/va/actualitat/la-gala-de-l-esport-2019-tindra-lloc-el-28-de-febrer-i-anira-complementada-amb-activitats-previes/ "Facebook")
*   [](http://twitter.com/share?url=https://aytosagunto.es/va/actualitat/la-gala-de-l-esport-2019-tindra-lloc-el-28-de-febrer-i-anira-complementada-amb-activitats-previes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-gala-de-l-esport-2019-tindra-lloc-el-28-de-febrer-i-anira-complementada-amb-activitats-previes/ "Linked In")
*   [](mailto:?body=https://aytosagunto.es/va/actualitat/la-gala-de-l-esport-2019-tindra-lloc-el-28-de-febrer-i-anira-complementada-amb-activitats-previes/)